સત્ય ઘટના આધારિત ફિલ્મ બનાવવાનું એક ભયસ્થાન એ કે પ્રેક્ષકને વાર્તા, એનો અંત ખબર હોય છે, એટલે ફિલ્મ એવી હોવી જોઈએ કે એનો રસ જળવાઈ રહે. અભિષેક શર્મા એ રીતે અહીં સફળ થયા છેઃ 11 મે, 1998ના રોજ ભારત રાજસ્થાનના પોખરણમાં અણુધડાકા કરી વિશ્વ કક્ષાનો ન્યુક્લિયર પાવર કન્ટ્રી બન્યો એ આપણે બધા જાણીએ છીએ. આમ છતાં દિગ્દર્શક તથા એમના સહ-લેખકો સાઈવિન ક્વાડ્રાસ-સંયુક્તા શેખ ચાવલાએ આ ન્યુક્લિયર બ્લાસ્ટ તથા એની તૈયારીની આસપાસની નાનીમોટી વિગતો શોધી કાઢીને સુવાંગ કથા-પટકથા લખી છે.